Valachijeva saslušanja
Valachijeva saslušanja () ili, rjeđe, McClellanova saslušanja () je naziv koji se koristi za seriju javnih saslušanja održanih u oktobru 1963. godine od strane Stalnog istražnog pododbora Odbora za vladine poslove američkog Senata, a koje su za cilj imale rasvijetliti aktivnosti organiziranog kriminala u tadašnjim SAD. Saslušanja je pokrenuo John Little McClellan, demokratski senator iz Arkansasa koji je prethodnih godina bio vodio javna saslušanja o korupciji i financijskim malverzacijama u američkim sindikatima. Pažnju javnosti je međutim najviše privukao Joseph Valachi, nižerangirani pripadnik porodice Genovese, koji je svojim svjedočenjem postao prvi pripadnik italoameričke mafije koji je javno prekršio omertu, dotada neupitni zakon šutnje. Njegov detaljni iskaz, prenošen na televiziji, je američkoj javnosti prvi put iznio brojne skrivene detalje o djelovanju organiziranog kriminala, ali i njegovim razmjerama te brojnim ličnostima uključenima u njegove djelatnosti. Iako na temelju njega nijedan od vodećih američkih mafijaša nije krivično gonjen, Valachijev spektakularni iskaz je za mafiju predstavljao jedan od najtežih udaraca u njenoj historiji, od koga se nije oporavila do današnjeg dana. On je potakao donošenje nekoliko federalnih zakona usmjerenih prije svega eliminaciji organiziraog kriminala, od kojih je najpoznatiji tzv. RICO zakon iz 1970. godine.    

Valachi, koji se u vrijeme svjedočenja nalazio pod zaštitom FBI, je svoj iskaz nadopunio autobiografskim tekstom The Real Thing, koga je publicist Peter Mass kasnije preuredio u knjigu Valachi Papers objavljenu 1969. godine. Ona je, pak, postala temelj za istoimeni film u kome je Valachijev lik tumačio Charles Bronson.

Vanjske veze
 Mafia Hearings on Capital Hill on History.com

1963
Historija SAD (1945–1964)